Statsministeren: - Alle som er glade i Norge er glade i «Hjallis»
- Et helt folk omkranser i dag Hjalmar Andersens båre. Vi følger skøytekongen til hans siste hvile slik nordmenn på 50-tallet fulgte han i hver sving, hver veksling og hver og målgang på tribunen og radio. Den gangen jublet vi. Nå sørger vi. Først og fremst takker vi for Hjallis' bidrag til å forme en hel nasjon. Etterkrigstidens Norge, sa statsminister Jens Stoltenberg i sin tale. - Alle som er glade i Norge er glade i «Hjallis», sa også statsministeren. Utenfor kirken mintes Knut «Kupper'n» Johannesen sin gode venn og konkurrent bare minutter før han gikk inn i kirken. - Han var en veldig fin fyr for hele folket. Hjallis ble etter hvert et begrep fordi det navnet har alle hørt. Han var en helt fantastisk kar. Vi kommer aldri opp mot Hjallis som menneske, det var så mange som likte ham, sa Johannesen til VG. Bildespesial: Se bilder fra Andersens begravelse Protokoll: Send din siste hilsen til Hjalmar Andersen Han tok seg også tid til å komme med sitt beste minne om konkurrenten: - Det var at jeg slo ham i et løp på 5000 meter i Drammen en gang, mimrer han og ler. - Så Hjallis tålte å tape også? - Ingen av oss tåler å tape. Hjalmar gjorde heller ikke det, sånn er det med idrettsfolk, smiler Kuppern. Idrettspresident Børre Rognlien er også til stede under bisettelsen og hadde følgende å si til VG i ettermiddag: - Det er en epoke som er slutt. Hjallis har vært en epoke alene, sier idrettspresident Børre Rognlien. Hjalmar Andersen døde på Ullevål sykehus 27. mars etter å ha vært utsatt for en fallulykke i sitt hjem et par dager før. Han ble 90 år gammel, og er en av Norges aller mest populære idrettsutøvere gjennom tidene. Hjallis tok tre OL-gull på hjemmebane i Oslo i 1952, og hadde en enorm status blant det norske folk. Bildeserie: Høydepunkter fra Hjalmar Andersens karriere. PS! Hjalmar Andersen er den tredje norske idrettsutøveren som begraves på statens regning. De to andre er Birger Ruud og Grete Waitz.
Kong Harald (76), statsminister Jens Stoltenberg (54) og skøytelegenden Knut «Kupper'n» Johannesen (79) er blant de mange fremmøtte i Tønsberg Domkirke som tar farvel med Hjalmar «Hjallis» Andersen (90) nå.